歲晚許昌城隅登樓作
作者：宋庠
朝代：宋

paragraphs: 孤城何巑岏，西北有層構。
我來一長眺，正迫歲陰候。
嚴風挫萬物，霜雪復交寇。
冬日苦易頹，羲車劇馳驟。
宵月不相讓，空弦映矢彀。
潦收陂面闊，木落山骨瘦。
生平丘壑心，顧慕獨延脰。
箕峰紫氛結，潁瀨瓊波潄。
想像逃名夫，幽居翳仙竇。
願言追遐蹤，人間謝譏詬。